
AUCTOR. 


Antequam  Laennec  hepar  granulosum  accuratius 
investigatum  nomine  cirrboseos  descripsit,  haec  dege- 
neratio universali  morborum  generi  indnrationum  ad- 
numerabatnr. 

Laennec  i i sententia  de  hepate  granuloso  haec 
est:  Cirrhosin  esse  telam  accidentalem  heterologam, 

telae  hepaticae  sanae  sumptibus  crescentem  eamque 
consumentem,  ita  ut  volumen  organi  diminuatur.  Dis- 
cernit etiam  tres  morbi  gradus,  cirrhosin  totalem, 
partialem,  capsularem,  quorum  ultimus  tantum  ad  hepar 
granulosum  pertinet,  reliqui  duo  potius  ad  myristica- 
tionem  hepatis  referuntur;  praeterea  emollitionis  sta- 
dium proponit.  Attamen  microscopio  adhibito  claris- 
sime elucet,  telam  accidentalem  heterologam  Laen- 
necii  es  acinis  hepatis  componi,  neque  aliud  esse, 
nisi  substantiae  hepatis  reliquias. 

Id,  quod  Baillie  proposuit,  granulationes  a tuber- 
culosi pendere,  jure  omittimus,  cum  haec  opinio  mi- 
croscopio refutetur. 

Secundum  Bouillaud  cirrhosis  nil  nisi  duarum 
substantiarum  hepatis  normalium,  flavae  scilicet  et 

fuscae,  dissociatio  distinctior  est.  Andral  autem  pu- 
tat, esse  cirrbosin  substantiae,  quam  dicit  albidam, 
hypertrophiam,  rubrae  atrophiam.  Alia  est  Cru- 
veilhieri  sententia,  qua  cirrhosis  plurimorum  acinorum 
atrophia  est,  nonnullorum  vero,  qui  locum  atrophia 
correptum  tanquam  complere  gestiant,  hypertrophia. 

Quoniam  per  anatomiam,  inprimis  microscopicam, 
satis  constat,  hepar  ex  duabus  substantiis  non  com- 
poni, omnes  supra  enumeratae  sententiae  prorsus  re- 
jiciendae sunt.  A Becquerelio  jam  accuratius  gra- 
nulationum genesis  indagata  est,  atque  a Carswell 
demonstratum,  hepar  granulosum  originem  ex  inflam- 
matione capsulae  Glissonii  ducere.  Nostri  morbi 
autem  anatomiam  pathologicam  accuratissime  Roki- 
tansky  explicuit.  Diagnoseos  praesidia  et  plurima  et 
stricta  tara  Oppolzerus  quam  Franciscus  Schuh 
praebuerunt.  Nuperrime  inter  monograpkos  de  hepa- 
tis morbis  prae  ceteris  George  Budd  excelluit. 

ANAT031IA. 

Volumen  hepatis  semper  fere  diminutum  esse  so- 
let, ita  ut  saepe  hepar  granulosum  ad  tertiam  vel 
quartam  voluminis  normalis  partem  redactum  invenia- 
mus, quod  praecipue  in  iis  casibus  nobis  occurrit,  in 
quibus  morbus  per  longum  temporis  spatium  protra- 
ctus est.  Verum  tamen  accidit,  ut  volumen  non  so- 
lum normale  sit,  sed  etiam  auctum,  si  granulationes  in 

hepate  adiposo  vel  byperaeuiia  chronica  amplificato 
exstiterunt. 

Forma  hepatis  non  semper  eadem  observatur. 
Refert  enim,  utrum  prior  an  posterior  morbi  gradus, 
num  combinatio  cum  aliis  affectionibus  simul  adsit. 
Hepar  exquisite  granulosum  praebet  formam  globulo- 
sam.  Lobus  sinister  usque  ad  planam  celluloso-fibror 
sain  appendicem  ovi  gallinacei  vel  nucis  juglandis  mag- 
nitudinem exhibet,  ita  ut  lobus  solus  dexter  superstes 
sit.  Margines  item  in  laminam  membranaceam  unius 
vel  plurium  linearum  commutati  reperiuntur.  Sed  cum 
granulationes  in  hepate  adiposo  evolvuntur,  voluminis 
imminutio  lente  crescit,  inprimisque  marginum  reductio 
propter  infiltrationem  valde  impeditur,  atque  hepatis 
adiposi  forma  prae  ceteris  plana  manet.  Haud  inulto 
aliter  res  sese  habet,,  si  infiltratio  adiposa  in  hepate 
granuloso  exoritur. 

Denique  haud  raro  fit,  ut  densa  et  callosa  tela 
interstitiali  circumdata  granulatio  cirrbotica  in  degene- 
rationem adiposam  transeat,  neque  aliud,  quod  obser- 
vetur, praebeat,  nisi  lobulum  adiposum,  coloris  luridi, 
e fusco  flavi.  Quin  in  hoc  casu,  quamvis  hepatis  de- 
generatio adiposa  intraverit,  exquisita  tamen  nostri 
morbi  forma  inveniatur,  dubitari  non  potest.  Porro 
etiam  casus  afferendi  sunt,  in  quibus  hepatis  forma, 
quamvis  degeneratio  granulosa  adsit,  tamen  vel  nullam 
vel  exiguam  commutationem  subit. 

Saepissime  hepar  per  ligamenta  brevia  et  laminas 
celluloso-fibrosas  partim  diaphragmati,  partim  aliis  or- 

ganis  vicinis  adhaeret,  rarissime  adhaesiones  desideran- 
tur. Superficies  externa  minime  est  aequa,  sed  elata 
in  granula  innumera,  depressionibus  et  rugis  distincta. 
Peritonaeum,  quo  vestitur,  maxime  cum  hepatis  paren- 
chymate densissime  concretum,  ab  eo  aut  difficillime 
aut  minime  diduci  potest,  praecipue  inter  granulationes 
colore  lacteo  tinctum,  saepe  irregulariter  crassescens. 
In  aliis  casibus  plane  normale  reperitur,  ac  satis  facile 
detrahitur. 

Color  plurimas  varietates  praebet,  modo  cinereus 
modo  flavus,  vel  viridis,  vel  fuscus  conspicitur,  quod 
ab  eo  pendet,  utrum  in  parenchymate  granulationes, 
an  tela  celluloso  fibrosa  interstitialis  praevaleant. 

Resistentia  hepatis  est  aucta,  telae  fibrosae  haud 
dissimilis,  quamvis  natura  quaedam  elastica  non  desi- 
deretur. Parenchyma,  fragilitate  sua  perdita,  corii 
duritiem  praebet.  Visceris  dissectione  praecipue  co- 
haerentia densior  apparet,  fremitusque  adeo  stridens 
auditur. 

Tunc  autem  sectione  transversa  instituta,  noduli 
seu  granula  variante  inter  pisiuam  et  miliarem  magni* 
tudine,  in  propiorem  conspectum  veniunt.  Haec  qui- 
dem granula  vel  singula  vel  congregata  in  parenchy- 
mate observantur:  interstitia  tela  lurida,  densissima, 
vasis  carente  replentur.  Cum  labore  unumquodque 
granulum  a vicino  separatur,  atque  cernitur  tanquam 
capsula  celluloso-fibrosa  inclusum.  Granulorum  causa 
huic  degenerationi  nomen  hepatis  granulosi  inditum 
est,  quae  praeterea  propter  volumen  in  stadiis  poste- 

rioribus  simul  diminutum  hepatis  atrophiis  adnume* 
ratur. 

Qu«>d  ad  texturam  granulorum  pertinet,  cohaeren- 
tia minor  observatur,  quam  parenchymatis  adjacentis. 
Nonnunquam  ex  normali  vel  haud  multo  alienato 
parenchymate  constant,  ita  ut  per  microscopiam  pellu- 
cide acini  conspiciantur.  Sed  granulorum  parenchyma 
summas  varietates  subire  potest.  Haud  raro  in  iis 

hvpertrophia  quaedam  substantiae  acinosae  reperitur, 
alias  myristicatio  ejusque  varietates  cernuntur.  Ex 
hac  quoque  degeneratione  ille  granulorum  status  eva- 
dit, quo  granula  ex  vasis  biliferis  dilatatis  componun- 
tur, torumque  quasi  cumulum  formant.  Alias  infiltra* 
tione  aliqua  degenerant,  saepissime  adiposa,  rarius 
cnrcinomatosa.  Fieri  etiam  potest,  ut  atrophia  acuta 
flava  granulationes  invadat;  tum  granula  sunt  collapsa, 
facilia  laceratu,  et  coloris  penitus  flavi.  Haud  raro 

inflammationis  praeteritae  vestigia  prae  se  ferunt,  sunt 
homogenea,  pallida,  indurata.  Adeo  in  cystides  com- 
mutantur, quarum  tunica  interna  serosa  fluidum  aliquod 
secernit,  ita  ut  granula  in  iis  tanquam  natantia  non- 
nisi petiolo  vasculoso  insideant.  Singulorum  granulo- 
rum magnitudo  maxime  differt,  quod  totum  in  eo  ver- 
titur, utrum  granulum  ex  acino  uno  an  eorum  com- 
plexu componatur;  itaque  variat  magnitudo  inter 
miliarem  et  fabaceam.  Seiriper  fere  per  totum  viscus 
magnitudo  granulorum  quaedam  praevalet.  Tela  inter 
granula  posita  est  celluloso-librosa.  Ejus  copia  differre 
potest,  modo  est  ingens,  modo  exigua.  Inter  granulo* 

rum  magnitudinem  et  telae  celluloso-fibrosae  copiam 
relatio  contraria  observatur.  Initio  degenerationis  est 
spongiosa,  facillime  dilaceratur,  vasis  abundat,  postea 
fit  densior,  magis  albida  vel  viridis.  In  summis  cirrho- 
seos  stadiis  colorem  praebet  lurido-album  atque  fibro- 
cartilaginis vel  scirrhi  resistentiam,  quare  veteres 
scriptores  morbum  nostrum  etiam  scirrhum  descripse- 
runt. Item  tela  cellulosa  in  majoribus  venae  porta- 
rum canalibus  saepissime  densior  atque  indurata  re- 
pentur, vasis  nunc  abundans,  nunc  normalis. 

In  universum  sanguis  hepate  contentus  propter 
vasorum  obliteratomm  copiam  diminutus  est.  Acini 
persaepe  bilis  secretionis  impeditae  causa  abundant  Bi- 
liverdino  et  flavi  conspiciuntur.  Etenim  exsudato  plas- 
tico corrugato,  cum  sanguinis  adfluxus  tum  bilis  ex- 
cretio  valde  impeditur.  Hepatis  ligamenta  inflamma- 
tionis quoque  residua  prae  se  ferre  possunt,  ita  ut  in- 
crassata et  opaca  sint. 

Venam  portarum  non  semper  eodem  modo  per- 
mutatam reperimus.  Quamquam  facillime  conjici  pot- 
est, eam  dilatatam  esse,  volumen  tamen  normale  adest. 
Sub  morbi  infaustum  exitum  sanguis  in  ea  saepius 
coagulat  et  pylephlebitis  oritur.  Venae  hepaticae  non 
certas  metamorphoses  ineunt,  attamen  volumen  non- 
liunquam  haud  aequum  cernitur  propter  impressiones 
per  granula  earum  parieti  impertitas.  Venae  cavae  in- 
ferioris volumen  rarissime  tela  cellnlo-librosa  circa  eam 
sita  corrugata  diminuitur,  quo  in  casu  non  solum  as- 
cites, sed  totius  etiam  corporis  dimidii  inferioris  ana- 


13 


sarca  producitur.  Arteriae  et  vasa  lymphatica  semper 
sana  observantur.  Yasa  bilifera  diversas  varietates 
praebent;  hic  extensa,  illic  coarctata  et  obliterata  calli 
corrugati  causa  inveniuntur.  Vesicula  fellea  fluido  fla- 
vido parum  consistenti,  quod  alias  haud  immutatium, 
alias  inspisatum  et  nigro  colore  tinctum  reperitur,  me- 
diocriter impleta  esse  solet. 

Omnibus  consideratis,  quae  anatomia  pathologica 
de  structura  hepatis  granulosi  penitiore  docet,  restat  ta- 
men ut  eruamus,  qui  et  qualis  processus  primitivus  sit, 
quo  granulationes  existant.  Liceat  mihi  breviter  de  hac 
re  sententias  propositas  afferre. 

Rokitansky  dicit,  duos  potissimum  esse  proces- 
sus, quibus  postea  granulationes  metamorphosi  secun- 
daria evolvantur,  neque  negat,  alios  etiam  esse,  quibus 
effici  possint.  Ac  primum  quidem  secundum  Roki- 
tansky vasa  bilifera  ita  corripiuntur,  ut  propter  bilis 
secretae  stasin  vasorumque  biliferorum  parietes  hyper- 
trophicos substantia  vasculosa  comprimatur,  et  sensim 
ac  pedetentim  evanescat.  Hoc  modo  fit,  ut  granula 
vasorum  biliferorum  nodulis  conglomeratis  componan- 
tur, atque  inprimis  exquisitam  cirrhoseos  speciem  prae- 
beant. 

Necesse  non  est,  totum  parenchyma  hoc  modo 
degeneret,  sed  in  visceris  partibus  interioribus  myristi- 
cationis  diversa  stadia  nobis  persaepe  occurrunt;  prae- 
terea volumen  normale  esse  potest,  imo  auctum  mar- 
ginesque, uti  in  myristicatione,  crassiores.  Deinde  me- 
tamorphosi secundaria  atrophia  incipit. 

Tela  interstitialis  vascularitatein  suam,  colorem 
rubrum,  texturam  spongiosam  perdit,  pallescit,  tenacior 
fit  atque  structuam  celluloso  fibrosam  induit.  Tela  in- 
terstitiali obliterata,  non  solum  conjunctio  cum  granulis 
deletur,  sed  eorum  nutritio  et  vis  secretoria  diminuitur. 
Granula  capsula  celluloso-fibrosa  inclusa  uno  tantum 
loco  cum  reliquis  per  petiolum  vasculosum  cohaerent, 
collabuntur,  lurido  tinguntur  colore,  ita  ut,  tela  inter- 
stitiali sese  imminuente,  parva  puncta  flava  vel  subvi- 
ridia conspiciantur,  denique  prorsus  obsolescant.  Sic 
quoque  fieri  potest,  ut  tela  granula  circumdan>  in  cys- 
tidein  tanquam  serosam  immutetur.  Quo  latius  haec 
metamorphosis  progreditur,  eo  magis  hepatis  volumen 
diminuitur.  Propterea  quod  tela  cellulosa  se  contrahit, 
ideoque  volumen  decrescit,  capsula  etiam  peritonaealis 
rugas  adipiscitur,  fitque  opaca  et  crassior.  Haec  qui- 
dem degeneratio  praecipue  hyperaemiis  efficitur,  id 
quod  jam  ex  eo  deducere  licet,  quod  cordis  affectioni- 
bus ut  morbus  secundarius  frequentissime  supervenit. 

In  alio  casu  processus  primarius  parenchymatis 
inflammatio  chronica  est,  qua  singuli  lobuli  magis  ma- 
gisque obliterantur,  atque  ad  telain  celluloso- librosarn 
reducuntur,  cujus  copia  vim  absorbendi  vel  constituendi, 
quae  in  exsudatis  praevalet,  sequitur.  Qua  re  fit,  ut 
parenchyma  ad  majores  vel  minores  particulas  reduca- 
tur, quae,  quo  magis  singulis  lobulis  adaptatae  sint,  eo 
accuratius  granulationibus  respondent.  Earum  igitur 
textura  vel  inflammationem  chronicam  vel  aliam  dege- 
nerationem praebet,  quas  granulationes  subire  jam  sci- 

nuis.  In  hoc  quoque  casu  inprimis  hepatis  capsula 
peritonaealis  afficitur,  novaeque  adhaesiones,  praesertim 
cum  diaphragmate,  apparent. 

Dubitari  non  potest,  quin  hanc  posteriorem  sen- 
tentiam ab  Rokitansky  prolatam  et  Oppolzer  et 
Budd  profiteantur.  Secundum  utumque  hunc  autorem 
inflammatio  adhaesiva  telam  cellulosam  venae  porta- 
rum ramificationes  circumdantem  aggreditur,  et  tum 
exsudata  exhibentur,  quo  facto  hepar  intumescit,  postea 
exsudatorum  pars  fluida  resorbetur.  Ex  parte  solida  tela 
eplluloso-fibrosa  organisatur,  qua  corrugata  vasa  com- 
primuntur, atque  ita  atrophia  partialis  hepatis  substan- 
tiae efficitur.  Alia  a Rokitansky  de  granulationum 
evolutione  sententia  proposita  etiam  Oppolzeri  est,  a 
Budd  in  monographia  ne  commemorata  quidem. 

Est  tamen  genus  quoddam  hepatis  granulosi,  in 
quo  granulorum  loco  parenchymatis  majores  partes  re- 
stant, et  in  superficie  a tela  interstitiali  corrugata  ad 
basin  quasi  constrictae  valde  prominent,  qua  de  causa 
hepar  in  plures  lobulos  discissum  tonspicitur. 

Propter  parenchymatis  impermeabilitatem  et  atro- 
phiam necesse  est,  stasis  intra  venae  portarum  tractum 
exoriatur.  Itaque  venae  intestinales,  quae  ad  venae 
portarum  systema  pertinent-,  dilatatae  reperiuntur,  et  in 
iis  peritonaei  partibus  membrana  spuria  non  obductis, 
in  quas  sanguis  secundum  leges  physicas  demittitur, 
venae  minimi  adeo  luminis  dilatatae  et  sanguine  refer- 
tae apparent.  Propter  stasin  in  membrana  mucosa 
ventriculi  totiusqne  tractus  intestinalis  blennorrhoea  ori- 

tur,  imo  intestinorum  et  ipsius  vesiculae  felleae  parie- 
tes oedemate  inliltrati  observantur.  Haemorrhoides 
evolvuntur.  Quomodo  lien  sese  habeat,  sententia  ad- 
huc nulla  constare  videtur. 

Rokitansky  nihil  affert.  Oppolzer  contendit, 
lienem  persaepe  tumere.  Budd  contra  refert,  cirrho- 
sin  in  lienem,  queiu  propter  sanguinis  circulationem 
pertubatam  tumidum  et  sanguine  repletum  esse  diceres, 
fere  nullam  vim  exserere,  lienem  modo  magnitudinis 
esse  naturalis  et  texturae  consistentis,  modo  voluminis 
diminuti  et  spongiosum  vel  induratum.  Hanc  senten- 
tiam ab  Andralio  desumsit.  In  triginta  casibus  ab 
Oppolzero  observatis  quater  tantum  lienis  tumor  de- 
fuit. 

Semper  serum  in  abdominis  cavum  exsudatur,  ita- 
que priusquam  ascites  exstiterit,  granulationum  diagno- 
sis etiam  est  difficillima.  Sanguinis  circulatio  multo 
amplius  impedita  esset,  nisi  circulatio  collateralis  evol- 
veretur. Quae  primum  efficitur,  cum  communicatio  in- 
ter venam  iliacam  internam  et  venas  haemorrhoidales, 
quae  cum  vena  mesenterica  inferiori  conjunctae  sunt, 
existit,  deinde  per  vasorum  in  adhaesionibus  recens 
exortorum  dilatationem,  quae  cum  venis  subcutaneis 
abdominis  communicant,  denique  per  anastomosin  inter 
ramos  venarum  phrenicarum  et  venae  portarum,  prae- 
sertim cum  adhaesiones  adsint.  Hepar  granulosum 
nonnunquam  cum  tunicarum  serosarum  inflammatione 
combinatur,  cum  peritonitide,  pleuritide,  pericarditide, 
meningitide,  quae  praecipue  exsudata  haemorrhagica 

sistunt,  praeterea  cum  pneumonia  saepius  cum  dyscrasia 
scorbutica.  Denique  hydrops  universalis  atque  anae- 
mia producuntur.  Renum  degeneratio  Brightiana  cum 
morbo  nostro  consociata  nondum  satis  explorata  est. 
Tantum  constat,  morbum  Brightii  non  esse  conseouti- 
vum  hepatis  granulosi.  Sin  causas  utrinsqne  morbi  re- 
spicimus, easdem  esse  intelligimus,  quibus  et  renum  et 
hepatis  degeneratio  efficiatur,  inprimis  spirituosornm 
ahusum  et  cordis  morbos. 

AETIOLOGIA. 

nsgiibui  ini:rl‘jol>9lt)flo  motum  ^ihusi  ‘*kh p tnnoq!Jt 

Non  homines  soli  morbo  nostro  corripiuntur,  sed 
complures  observationis  etiam,  in  animalibus,  praecipue 
domesticis,  eum  existere  probant.  Sic  Carswell  vac- 
cam, Oppolzer  canem,  Budd  suem  eo  laborantem 
observarunt.  Morbus  inprimis  homines  aetate  prove- 
ctiores inter  quadragesimum  et  quinquagesimum  annum 
aggredi  solet.  Sunt  autem  casus,  in  quibus  homines 
minoris  aetatis  tentarentur.  Secundum  Oppolzeri 
observationes  natu  minimus  decimum  maximus  septua- 
gesimum annum  egit.  Inter  adnotationes,  quas  Dr. 
Henoch  versioni  operis  de  hepatis  morbis  a Budd, 
adjecit,  observatio  hepatis  granulosi  cmn  ascite  et 
ictero  intenso  apud  infantem  annorum  qu&tuor  enarra- 
tur. Sexus  nullam  vim  in  morbi  frequentiam  habere 
videtur,  quamvis  viri  propter  spirituosornm  abusum  sae- 
pius corripiantur.  Homines  coloris  subfusci  morbus 
noster,  uti  omnes  hepatis  affectiones,  frequentius  aggre- 

ditur.  Saepissime  homines  inferiorum  ordinum  affici 
solent.  Omnium  causarum,  quibus  hepar  granulosum 
producitur,  est  uberrima  et  latissime  diffusa  spirituoso- 
rum  abusus,  inprimis  spiritus  frumentacei.  Qui  et  qua- 
lis Alcoholis  effectus  sit,  diversa  ratione  explicatur. 
Secundum  Andral  Alcohol  tunicam  mucosam  tractus 
intestinalis  irritat,  quo  facto  irritatio  secundum  conti- 
nuitatis legem  ad  ductus  biliferos  et  hepatis  substantiam 
propagatur.  Hanc  igitur  sententiam  verissimam 

Dr.  Saunter  nuper  comprobavit,  demonstrans  in  po- 
tatorum ventriculi  membrana  mucosa  anomalias  structurae 
reperiri,  quae  usque  ad  ductum  choledochum  indagari 
possint,  qui  ipse  haud  raro  ita  contractus  et  incrassa- 
tus sit,  ut  fellis  excretio  impediatur. 

Alia  Andratii  sententia  haec  est:  Alcohol  per 
venas  in  intestinis  resorptus  recta  via  ad  hepar  perve- 
nit, ejusque  parenchyma  afficit.  Disquisitiones  de  ve- 
neficio alcoholico  et  experimenta,  quae  Dr.  Percy  de 
hac  re  plurima  in  canibus  instituit,  inprimis  hanc  sen- 
tentiam adjuvant.  Etenim  in  canum  alcoholica  intoxi- 
catione necatorum  sanguine  et  cerebro,  sed  uberrime 
in  hepate,  Alcohol  inveniri  potest. 

Cordis  morbi  etiam  granulationum  causae  proferun- 
tur, attamen  eorum  connexus  nondum  satis  illustratus 
videtur.  Rokitansky  dicit,  omnes  cordis  affectiones, 
quae  stasin  in  circulationis  systemate  et  venarum  ca- 
varum et  venae  portarum  efficiant,  quales  sunt  dila- 
tationes, hypertrophiae,  valvularum  vitia,  gravissimi 
momenti  ad  hepatis  morbos  producendos  esse.  Becqucr 

rei  hepar  granulosum  persaepe  cum  cordis  morbis 
consociatum  observavit,  in  quadraginta  duobus  casibus 
vicies  et  semel,  nec  ab  opinione  abhorret,  hepatis  mor- 
bum esse  secundarium,  cordis  primarium.  Inter  hos 
autem  casus  tredecim  primi  degenerationis  gradus  fuere, 
qui  sine  dubio  myristicationi  adnumerandi  sunt.  Budd 
contra  scribit,  circulationem  sanguinis  in  pectore  impe- 
ditam nullam  vim  primariam  exserere  posse  in  hepar 
granulosum  procreandum,  neque  aliud  producere,  quam 
Alcoholis  aliosque  effectus  hepati  inpriinis  noxios  ad- 
juvare. In  triginta  casibus,  qui  Oppolzero  obser- 
vandi occurrerunt,  in  uno  tantum  cordis  morbus  affuit. 
Itaque  harum  duarum  affectionum  connexus  minime  tam 
certus  esse  videtur,  qualem  Bequerel  aliique  scripto- 
res existimarunt*.  Ceterum  hepar  granulosum  in  homi- 
nibus sanis,  haud  ebriosis,  repertum  esf.  Nonnunquam 
cirrhosis  cum  ventriculi  morbis  organicis  conjunct  fuit. 
Verisimile  igitur  est,  alias  etiam  substantias  a ventri? 
culo  recipi  praeter  alcoholem,  quae  hepatis  inflamma- 
tioni adhaesivae  opportunitatem  afferant. 

SYMPTOMATA. 

Si  hepar  infra  hypochondrium  prominet,  palpatione 
duritiem  ejus  facile  sentimus,  nec  tamen  iniquitates, 
nisi  jam  volumen  majus  adeptae  fuerint,  praetereaque 
epigastrium  macilentum,  laxum  et  insensibile  sit.  Ex- 
ploratio per  palpationem  facillime  ascite  exorto  insti- 
tuitur. Percussio  volumen  diminutum  indicare  solet, 

2* 

attamen  ii  casus  non  npglig^ndi  sunt,  in  quibus,  uti 
jam  supra  dictum,  volumen  etiam  auctum  esse  potest. 
Propterea  quod  lobus  sinister  nonnunquam  totus  abole- 
tur in  scrobiculo  cordis  tunc  sonus  oppressus  percus- 
sione non  amplius  auditur.  Dolores  hebetes  esse  so- 
lent, vel  prorsus  desunt.  Ineunte  morbo,  si  hyporae- 
mia  simul  adest,  regionis  hepaticae  compressione  dolo- 
res aut  producuntur  aut  exacerbantur.  Si  capsula  pe- 
ritunaealis  affecta  est,  dolores  spontanei  aegrotum  tor- 
quent. Lienis  tumor  propter  circulationem  sanguinis 
in  vena  portarum  valde  impeditam  ab  aliis  scriptoribus 
semper  fere,  ab  aliis  rarissime  observatus  est.  Asci- 
tes, hepatis  granulosi  comes  perpetuus,  ingentem  gra- 
dum adipisci  solet.  Post  fluidi  evacuationem  cavum 
abdominis  brevi  tempore  denuo  repletur.  Serum  pun- 
ctione ablatum  pallidi,  viridis,  raro  subfusci  coloris  est, 
atque  albumen  continet.  Stagnatione  venae  portarum 
circulationis  byperaemia  ventriculi  membranae  mucosae 
et  intestinorum  parietum  oedema  efficitur,  itaque  cibo- 
rum fastidium,  oppressio  epigastrii,  vomitus  mucosus, 
imo  cruentus,  sequuntur.  Tractus  intestinalis  hyperae- 
mia  haemorrhoides  mucosae,  tubercula  baemorrhoidalia, 
haemorrhagiae  gignuntur.  Alvus  semper  fere  obstru- 
cta, faeces  conglobatae,  pallidae  nec  nisi  in  ictero  al- 
bido colore  tinctae  esse  solent. 

Sanguinis  venosi  stasi  in  ventriculi  et  tractus  in- 
testinalis membrana  mucosa  absorptio  diminuitur,  ma- 
cies viriumque  prostratio  accedunt,  urina  parca  fit  et 
hypostatica. 

Rarissime  in  abdominis  et  thoracis  superficie  cir- 
culatio collateralis  venosa  in  conspectum  venit,  quae  in 
regione  umbilicali  a scriptoribus  nomine  „capitis  Me- 
dusae“  commemoratur.  Icterus  rarius  symptoma  est, 
at  sub  finem  morbi  infaustum  exoriri  solet,  postquam 
fibris  accessit.  Nervorum  apparatus  rarissime  pertur- 
batur. Respirationis  organa,  abdomine  per  asciten  ex- 
tenso, afficiuntur,  item  cordis  et  arteriarum  circulatio 
complicationibus  irritatur.  Urina  plurimis  in  casibus 
est  parca,  fusca  et  sedimentum  habet  latericium.  AI- 
bumen  in  ea  reperitur,  cum  morbus  renum  Brightia- 
nus,  Biliverdinum,  cum  icterus  simul  adsit.  Cutis  sicca, 
lurida,  flavescens  observatur.  Nonnunquam  in  stadiis 
posterioribus  oedema  extremitatum  inferiorum  prodit, 
ascite  jam  altiorein  gradum  assecuto. 

DECURSUS. 

Ineunte  morbo  in  singulis  casibus  hepatis  intu- 
mescentia, dolores  hebetes  in  hypochondrio  dextro,  di- 
gestionis anomaliae  observanti  sese  praebent.  Haec 
tamen  signa  non  solum  levioris  momenti  esse  possunt, 
sed  etiam  prorsus  deesse.  Alias  phaenomena  vehe- 
mentiora  prodeunt,  regio  hepatica  intense  fit  dolorilica, 
tumorem  praebens,  febris  accedit,  urina  parca,  purpurea, 
hypostatica,  cutis  colorem  obtinet  flavescentem,  quin 
adeo  vomitus  biliosus  existit.  Haec  acuti  morbi  signa 
tunc  praecipue  apparent,  cum  hepatis  capsula  simul 
correpta  est.  Hepatis  volumen  magis  magisque  iu  mi- 

nuitur,  aegrotus  non  recreatur,  sed  debilis  atque  infir- 
mus manet.  Macies  augetur,  color  pallescit  et  flaves- 
cit. Nonnullis  mensibus  vel  annis  post  circulatio  ve- 
nae portarum,  impedita  in  conspectum  venit.  Ascites 
exoritur,  qui  in  nullo  alio  hepatis  morbo  tantum  gra- 
dum sine  extremitatum  inferiorum  oedemate  assequitur, 
etsi  oedema  simul  adest,  multo  serius  ascites  eXistit. 
Lien  tumescit,  symptomata  e tunicae  mucosae  ventri- 
culi et  intestinorum  hyperaeinia  desumpta  et  ipsae  hae- 
morrhagiae sub  morbi  finem  infaustum  observantur. 
Epistaxis  et  haemorrhagiae  ex  gingivis,  quas  dyscrasia 
scorbutica  produxit,  omen  laevissimum  praebent.  Etiam 
accidit,  ut  varicositates  venarum  abdominis  et  pectoris 
existant.  Cutis  sicca  manet,  urina  parca  et  fusca,  ae- 
grotus sensim  ac  pedetentim  tabescit,  et  mortem  obit 
vel  virium  consumptione,  vel  haemorrhagiis,  vel  exsu- 
datis haemorrhagicis,  quae  tunicae  serosae  edunt,  vel 
pneumonia.  Animi  functiones  usque  ad  ultimum  vitae 
momentum  integrae  servari  solent. 

PROGNOSIS. 

In  nostro  morbo  maxime  dubia,  ne  dicam  infausta, 
dicenda  erit. 


DIAGNOSIS. 


Ineunte  morbo  inflammatio  telae  cellulosae  venae 
portarum  ramificationes  circumdantis  vix  cognosci 

potest,  sed  in  universum  potius  hepatis  vel  hyper- 

aemia  vel  inflammatio  dignoscitur.  Si  tamen  signa 
affectionis  acutae  apud  potatorem  in  conspectum 
veniunt,  verisimiliter  timendum  erit,  nc  exitus  in  gra- 
nulationes fiat.  Si  granulationes  exsudato  corrugato 
exstiterunt,  diagnosis  semper  fere  in  angustiis  versa- 
bitur. Volumine  normali  vel  aucto,  hepar  granulosum 
a degeneratione  lardosa,  qua  ascites,  quamvis  non  tara 
frequens  et  diffusus,  lienisque  tumores  obveniunt,  et 
a sarcomate  medullari,  si  carcinomatis  tubercula  tactu 
non  sentiuntur,  difficillime  dignoscendum  est.  Huc 

accedit,  quod  sarcomate  medullari  ascites  quoque  pro- 
duci potest,  cum  vena  portarum  forsitan  tuberculo 
comprimatur,  attamen  hic  ascites  haud  tantum  gradum 
assequitur,  nec  abdominis  parietes  tantopere  extensi 
reperiuntur,  quam  in  cirrhosi. 

Porro  carcinomate  sese  evolvente  volumen  hepatis 
augetur,  dum  in  cirrhoseos  stadiis  posterioribus  dimi- 
nuitur. Semper  fere  febris  hectica  sudoresque  profusi 

carcinoma  comitantur,  in  cirrhosi  cutem  siccam  et 
asperam  animadvertimus.  Carcinoma  nec  a vivendi 
ratione,  nec  hominum  ordine  quodam  pendet,  contra 
cirrhosis  homines  magnis  miseriis  pressos  et  spirituo- 
soruin  abusui  deditos  invadit.  Ceterum  in  hepatis 
carcinomate  in  aliis  quoque  organis  degeneratio  carci- 
nomatosa  reperitur.  Volumine  diminuto,  jam  decre- 
scunt diagnoseos  difficultates,  attamen  nunquam  negli- 
gendum  erit,  volumen  diminutum  haud  semper  facile 
explorari  posse.  Etiam  errores  inevitabiles  intercur- 

rere  possunt,  si  meteorismus  adest,  si  totum  abdomi-  s 

nis  cavum  vel  sero  vel  aere  ex  intestinis  elapso  re-  ( 

pletura,  si  intestina  ipsa  aere  repleta  supra  hepar  [ 

sita  sunt.  Ventriculus  plenus  et  colon  faecibus  refer-  i 

tura  perfacile  errores  inducere  valent.  Adeo  volumine  ( 

diminuto  certissime  explorato,  granulationum  diagnosis  i 

etiam  in  dubiis  haeret,  etenim  conjici  poterit,  atro-  | 

pbiam  exsudato  aliquo  corrugato  vel  vena  portarum  | 

obliterata  exstitisse,  quibus  in  casibus  ascites  omnes-  i 

que  venae  portarum  circulationis  impeditae  effectus  i 

proveniunt,  uti  in  ipso  hepate  granuloso.  Nonnunquam  i 

anamnesis  de  diagnosi  certiores  nos  reddit,  quoniam  | 

hepar  granulosum  potatorum  malum  frequentissimum  ] 

reperitur. 

> Gravissimi  momenti  ad  certiorem  diagnosin  est 

ascites  jam  latius  progressus  sine  pedum  oedemate, 
vel  cum  oedemate  secundario.  Sed  ne  tum  quidem 
ab  omni  errore  alienati  sumus.  Etiam  peritonitide 
chronica  cavum  abdominis  fluido  repletur,  quae  quidem 
vel  tuberculosa  vel  carcinomatosa  esse  solet,  nec  raro 
carcinoma  vel  tuberculosis  in  aliis  organis  inveniri 
potest.  Quae  cum  ita  sint  abdomen  maxime  sensibile 
reperitur,  meteorismus  adest,  propter  adhaesiones  fre- 
quentissimas,  fluctuatio  non  tam  perspicue,  quam  in 
hepatis  granulosi  ascite,  sentitur.  Urina  semper  fere 
turbida,  fusca,  sedimentum  rubrum  inprimis  Ammo- 
niaci  urici  continet. 

In  stadiis  posterioribus  cutis,  inprimis  faciei,  co- 
lorem luridum  et  flavescentem  induit,  qui  sensim  sen- 

simque  in  conspectum  venit.  Quo  magis  exsudatum 
corrugatur,  igiturquc  fellis  et  secretio  et  excretio  im- 
peditur, cutis  color  permutatus  eo  distinctior  fit,  nec 
ulli  medicamento  cedit.  Ex  sanguinis  in  hepate  cir- 
culatione perversa  etiam  hic  color  haud  normalis  de- 
ducendus est,  quoniam  tantum  abest,  ut  pars  venae 
portarum  sanguinis  hepar  permeet,  ut  recta  via  per 
parietes  abdominales  ad  cor  perveniat.  Propterea 

quod  huic  sanguinis  parti  bilis  elementa  adhuc  ad- 
mixta sunt,  venarum  sanguis  ad  cor  haud  purus  redu- 
citur atque  ita  tota  sanguinis  massa  pervertitur.  San- 
guinis pars  ipsa,  quae  hepatis  parenchyma  revera 
permanat,  minime  omnibus  substantiis  exuvialibus 

spoliata  fellis  se  et  excretionis  impeditae  causa  eva- 
dit. Permagnas  difficultates  praebet  hepatis  granulosi 
diagnosis,  si  cordis  morbos  affectio  secuta  est.  Etenim 
hic  fieri  potest,  ut  oedema  extremitatum  inferiorum, 
priusquam  ascites  exstiterit,  oriatur.  Quamvis  durities 
hepatis  granulosi  palpatione  sentiatur,  id  tamen  non 
sufficit,  cum  hepatis  hyperaemia  tumefacti  capsula  ean- 
dem duritiem  magis  minusve  praebeat.  Granulationes 
in  iis  modo  casibus  palpatione  cognoscuntur,  in  quibus 
earum  volumen  jam  majus  parietesque  abdominales 
macilenti  sunt  et  laxi,  omni  carent  sensibilitate,  ubi 
comprimuntur. 

THERAPIA. 

Medendi  ratio  in  singulis  morbi  stadiis  maxime 

differt,  itaque  iis  adaptanda  est.  Prioribus  in  stadiis 

raro  aegroti  medicum  consulunt,  quamvis  ars  nostra 
tantum  ineunti;  morbo  aliquid  valeat.  Nec  tamen  si- 
lentio praetermittendum  erit,  morbum  saepissime  certo 
ndn  cognosci,  atque  sic  curationem  instituendam  ne- 
gligi.  Initio  morbi,  processu  inflammatorio  adhuc  vi- 
gente, necesse  est,  vim  ejus  temperemus  et  exsudati 
nondum  organisati  absorptionem  adjuveinus.  Itaque 
hirudines  ad  anum  vel  regionem  hepaticam  applican- 
dae sunt.  Attamen  semper  respiciendum  erit,  san- 
guinis evacuationes  potatoribus  maxime  esse  noxias. 
Tamarindorum  et  acidi  Tartarici  praeparata,  cataplas- 
mata et  balnea  tepida  imperentur.  Regimen  sit  anti- 
phlogisticum,  spirituosa  prorsus  vitentur. 

Quodsi  haec  medicamenta  non  sufficiunt,  sed  fe- 
bris ac  dolores  abierunt,  Mercurius  usque  ad  levem 
adeo  salivationem,  atque  Kalium  jodatum  ad  usum  et 
internum  et  externum  adhibeantur,  nec  diaeta  strenua 
liegligatur.  Haud  raro  accidit,  ut  novi  inflammationis 
Impetus  intercurrant,  quia  granulationes  non  uno  tem- 
pore, sed  per  intervalla  evolvuntur;  tum  curandi  me- 
thodus jam  supra  explicata  repetatur  opus  est.  Sin 
granulationes  jam  perfecte  evolutae  venaeque  portarum 
sanguinis  circulatio  impedita  appiret,  therapia  nonnisi 
symptomatica  adhibenda  est,  nam  sanguinis  evacuatio- 
nes, Mercurius  aliaeque  methodi  vires  consumentes 
aegroto  plus  detrimenti  quam  emolumenti  afferunt. 
Aegrotus  modicis  exercitationibus  ambulando  utatur, 
quamdiu  vires  sufficiunt*  Alimenta  sint,  quae  dige- 

istioni  non  obstent  ac  nutritionem  adjuvent.  Nonnun- 
iquam  balneum  tepidum  imperetur.  Aptissima  medi- 
camenta ad  alvum  semper  emolliendam  sunt  Rhei  et 
Tamarindorum  praeparata.  Contra  asciten  Kali  ace- 
ticum,  cremor  Tartari,  acetum  Squilliticum  praescri- 
bantur, quorum  vero  effectus  fere  nullus  observatur: 
diuresis  quidem  augetur,  nec  tamen  ascites  decrescit. 
Minores  effectus  illa  pollicentur  medicamenta,  quae 
hydragoga  dicuntur,  praeterea  aegroto  maxime  sunt 
perniciosa,  quippe  quibus  vires  praemature  confician- 
tur. Si  denique  ingenti  ascitae  extensione  respiratio 
impeditur,  abdominis  punctio  vitari  non  potest.  Peri- 
tonitis eam  multo  rarius  sequitur,  quam  si  ascites 
morbo  renum  Brightiano  effectus  est. 

Attatnen  semper  reputandum  est,  banc  operatio- 
nem aegroto  levamen  admodum  fug.tx  afferre.  Etenim 
abdominis  cavum  brevissimo  tempore  novo  sero  reple- 
tur, medicusque  cogitur,  ut  denuo  punctionem  in- 
stituat. 

Qua  iterum  atque  iterum  facta,  aegroti  vires 
citius  tabescunt,  quam  si  morbi  decursus  operatione 
non  perturbatur. 

VITA. 

— 

Natus  sum  ego  Adolphus  Fridericus  Lincke 
Rcichenbachii  Saxonum,  anno  MDOCCXXVIII,  patre 
Adolpho  Friderico,  matre  Friderica  e gente 
Scbmueger,  quibus  adhuc  vivis  gaudeo.  Fidei  evan- 
gelicae  sum  addictus.  Primis  literatmn  elementis  ab 
Ampl.  Jacob,  verbi  divini  ministro  in  pago  Schmie- 
defeld,  quem  quanta  pietate  amplectar,  Deum  0.  M. 
testem  facio,  imbutus  anno  MDCCCXLII  scholam  ad 
aedem  sanctae  crucis  Dresdensem  adii.  Unde  post 
quadriennium  gymnasium  Martisburgense  petii.  Testi- 
monio  maturitatis  instructus  anno  MDCCOXLVIII  Ha- 
las rae  contuli  et  a Rectore  Magnifico  Volkman  ci- 
vium academicorum  numero  die  secundo  mensis  Maji 
adscriptus,  nomenque  professus  apud  Decanum  Beat. 
Friedlaender,  per  semestria  tria  hisce  scholis  in- 
terfui : 

De  encyclopaedia  et  methodologia  artis  medicae 
Beat.  Friedlaender,  de  botanice  111.  de  Schlech- 
tendal,  de  zoologia  III.  Burmeister,  de  logice 
Cei.  Schaller,  de  psychologia  III.  Erdmann,  de 


chemia  anorganica  nec  non  organica  Beat.  Marchand, 
de  physice  III.  Hankel,  de  mineralogia  III.  Germar, 
de  anatomia  universa  et  comparata,  de  organis  sensuum, 
de  generationis  physiologia  III.  d’ Alton1,  qui  et  artem 
cadavera  rite  secandi  me  docuit,  de  pathologia  et  the- 
rapia generali  Cei.  Krahrner.  Tentamine  phi- 
losophico absoluto,  mense  Octobri  anni  MDCCCXLIX 
litterarum  universitatem  Lipsiensem  adii,  ubi  per  duo 
semestria  has  frequentavi  scholas:  De  chirurgia  speciali, 
de  anatomia  chirurgorum,  de  akiurgia,  de  fractiiris  et 
luxationibus  III.  Guenther,  de  pathologia  speciali 

i 

II).  Oppolzer,  de  materia  medica  et  arte  formulas 
medicas  concinnandi  Cei.  Clarus  jun.,  de  anatomia 
pathologica,  de  percussione  et  auscultatione  Cei.  B o ck, 
de  medicamentorum  effectu  physiologico-chemico  Cei. 
Lehmann,  quo  duce  chemiam  physiologico-chemicam 
practicam  tractavi.  Scholis  clinicis  interfui  medicis 
III.  Oppolzer,  Cei.  Bock,  chirurgicis  III.  Guen- 
ther. Arte  cadavera  rite  secandi  III.  E.  II.  et  Ed. 
Weber,  operationibus  chirurgicis  in  cadaveribus  per- 
ficiendis me  instituit  III.  Guenther. 

Literarum  universitate  Lipsiensi  relicta,  Berolini 
mense  Octobri  anni  MDCCCL  ab  III.  Twesten,  Ilectore 
Magnifico,  numero  civium  academ.  adscriptus  sum. 

Scholas  clinicas  medicas,  obstetricias,  chirurgicas, 
et  quae  spectant  ad  morbos  syphiliticos,  frequentavi, 
111.  Busch,  111.  Langcnbeck,  III.  Romberg,  Cl. 
Schmidt,  Cl.  Simon.  Praeterea  disserentes  audivi 
III.  Mueller  de  physiologia  speciali  et  generationis 


historia,  CJ.  Schmidt  de  arte  obstetricia,  111.  Casper 
de  medicina  forensi,  de  arte  ophthalmiatrica,  de  ope- 
rationibus opbtbalmiatricis  Cei.  Boehm. 

Qnjbus  omnibus  viris  optime  de  me  ineritis,  quas 
possum  maximas  agq  semperque:  habebo  gratias. 

Jam  vero  tentamine  medico  nec  minus  examine 
jdgoroso  coram  Gratioso  Medicorum  Ordine  rite  supe- 
rans, spero  fore,  qt  dissertatione  thesibusque  palam 
defensis,  summi  in  medicina  et  chirurgia  honores  in 
me  conferantur,,  st» 

TIIESfES. 


1.  Hepatis  granulosi  therapia  non  nisi  initio  radicalis. 

2.  Sectio  alta  ceteris  cystotomiae  speciebus  maxime 
praeferenda. 

3.  Typhi  curatio  exspectativa  optima. 

4.  Amaurosis  non  morbus,  sed  symptoma  variorum 
morborum. 

5.  Hypotheses  medicinae  plus  detrimenti  quam  in- 
crementi afferunt. 

